謝人送炭
作者：張擴
朝代：宋

paragraphs: 竈煙荼毗霜後林，短椽脫煙烏不黔。
樵童豈惜龜兩手，入市論價輕千金。
向來幾作溝中斷，漫滅青黄誰過眼。
焉知負荷鑪錘功，煨燼猶堪借餘暖。
夜闌吼空風力豪，平明雪山平屋高。
生柴带葉冷不燄，毁車充薪車脚勞。
故人十縛起衰朽，生遣寒灰撥紅獸。
解衣挾纊不足云，那復區區論炙手。